CELEX: 32012D0706(02)
Language: mt
Date: 2012-07-03 00:00:00
Title: Deċiżjoni tal-Kummissjoni tat- 3 ta’ Lulju 2012 li tistabbilixxi l-forum tal-UE dwar il-VAT

6.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 198/4
            
         DEĊIŻJONI TAL-KUMMISSJONI
   tat-3 ta’ Lulju 2012
   li tistabbilixxi l-forum tal-UE dwar il-VAT
   2012/C 198/05
   Il-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Billi:
   
               (1)
            
            
               Fil-Komunikazzjoni tagħha ta’ Diċembru 2008 (1) l-Kummissjoni ppreżentat pjan ta’ azzjoni għal medda qasira ta’ żmien biex tiġi miġġielda l-frodi tal-VAT. Il-Kummissjoni ssuġġeriet ukoll li ssir riflessjoni fuq x’metodu jista’ jiġi adottat, għal medda itwal ta' żmien, li jkun jista’ jagħti kas tal-iżviluppi teknoloġiċi u tal-istrateġiji l-ġodda rigward il-konformità u l-monitoraġġ, bl-għan ġenerali li jitnaqqas l-involviment tal-awtoritajiet tat-taxxi u li jitħaffef il-piż amministrattiv fuq l-impriżi.
            
         
               (2)
            
            
               Barra minn hekk, minħabba r-rwol kruċjali tal-kontribwenti biex is-sistema tal-VAT taħdem, u minħabba l-fatt li r-relazzjoni tagħhom mal-awtoritajiet tat-taxxi għandha tkun ibbażata fuq il-fiduċja u li dan jista’ jkollu influwenza konsiderevoli fuq l-ispejjeż biex tiġi amministrata s-sistema, il-Kummissjoni ħarġet bl-idea li jitfassal metodu ġdid li jkun ibbażat fuq il-konformità volontarja, il-valutazzjoni tar-riskju u l-monitoraġġ. Dan il-metodu kien jitlob għall-kontribut tal-għarfien espert tar-rappreżentanti tal-impriżi biex issir din ir-riflessjoni dwar l-istrateġija għal medda itwal ta’ żmien.
            
         
               (3)
            
            
               F'Marzu 2010, inħoloq il-“Grupp ta' imprendituri esperti dwar it-tħaddim bla skossi tal-VAT fl-UE”, minn hawn 'il quddiem imsejjaħ il-“Grupp ta’ imprendituri esperti dwar il-VAT” (Business expert group on VAT – BEGV), sabiex jiġu diskussi fil-livell tal-UE l-problemi prattiċi reali li jirriżultaw mill-ġestjoni tas-sistema tal-VAT kif inhi implimentata fl-Istati membri, kif ukoll is-suġġerimenti għal soluzzjonijiet li jistgħu jinstabu biex il-piż amministrattiv jitħaffef.
            
         
               (4)
            
            
               Fit-23 ta’ Frar 2011, l-Istati membri qablu li joħolqu grupp ta’ esperti ad hoc ġdid, magħruf bħala l-“pjattaforma ta’ djalogu bejn l-awtoritajiet tat-taxxi” (tax authorities dialogue platform – TADP). Il-fatt li l-ambjent kummerċjali nbidel qatigħ wassal lil uħud mill-Istati membri biex jiżviluppaw strateġija kummerċjali li tpoġġi lill-klijent fiċ-ċentru, u li hija bbażata fuq li wieħed jifhem liema huma l-gruppi differenti ta’ kontribwenti/klijenti, kif iġibu ruħhom u d-diffikultajiet li jesperjenzaw fil-kuntatti li jkollhom mal-awtoritajiet tat-taxxi – mill-preżentazzjoni individwali tad-denunzja tat-taxxa sal-ħtiġijiet tal-impriżi l-kbar. L-għan ta’ dan il-metodu kien li r-regoli tal-logħba jkunu l-istess għall-imprendituri kollha li jirrispettawhom, sabiex ikun hemm kompetizzjoni aktar ġusta. Fl-istess ħin, ippermetta lill-awtoritajiet tat-taxxi jallokaw riżorsi biex jiġġieldu b'mod aktar effiċjenti kontra l-frodi.
            
         
               (5)
            
            
               Iż-żewġ gruppi ta’ esperti nħolqu biex iħejju d-djalogu bejn l-awtoritajiet tat-taxxi u l-esperti tal-intraprenditorija, li għandu jseħħ fil-livell tal-UE fil-qafas ta’ forum ġdid.
            
         
               (6)
            
            
               Bil-ħsieb li tittejjeb il-governanza tal-VAT fil-livell tal-UE, f’konformità mal-Komunikazzjoni mill-Kummissjoni dwar il-futur tal-VAT – Lejn sistema tal-VAT aktar sempliċi, robusta u effiċjenti mfassla għas-suq uniku (2) –, il-partijiet interessati mbuttaw ukoll biex fil-livell tal-UE jinħoloq kanal ta' komunikazzjoni li permezz tiegħu l-awtoritajiet tat-taxxi, ir-rappreżentanti tal-imprendituri u l-Kummissjoni jkunu jistgħu jiskambjaw l-opinjonijiet tagħhom dwar l-aspetti prattiċi tal-amministrazzjoni tal-VAT.
            
         
               (7)
            
            
               L-identifikazzjoni tal-aħjar prattiki fuq iż-żewġ naħat tista’ tikkontribwixxi biex il-ġestjoni tas-sistema tal-VAT tiġi ssimplifikata, u b’hekk jitnaqqsu l-ispejjeż biex wieħed jikkonforma filwaqt li fl-istess ħin jiġi ggarantit id-dħul mill-VAT. Għalhekk, huwa xieraq li jinħoloq il-forum tal-UE dwar il-VAT (li jkun jinkludi lill-Istati membri u lill-partijiet interessati, u li jkun ippresedut mill-Kummissjoni) u li jiġu definiti l-kompiti u l-istruttura tiegħu.
            
         
               (8)
            
            
               Il-forum tal-UE dwar il-VAT huwa pjattaforma strutturata għad-djalogu, bil-għan li titjieb ir-relazzjoni bejn l-imprendituri u l-awtoritajiet tat-taxxi sabiex jinħolqu l-kundizzjonijiet għal tħaddim b’inqas skossi tas-sistema ta’ bħalissa tal-VAT fl-UE, u b'hekk jitnaqqsu l-ispejjeż u l-piż amministrattiv fuq iż-żewġ naħat. Il-problemi prattiċi konkreti li jirriżultaw mill-ġestjoni tas-sistema tal-VAT għandhom jiġu diskussi, flimkien mas-suġġerimenti għal soluzzjonijiet li jistgħu jinstabu.
            
         
               (9)
            
            
               Il-Forum għandu jkun ippresedut mill-Kummissjoni u jkun jiġbor fih lill-awtoritajiet tat-taxxi tal-Istati membri u lill-organizzazzjonijiet li jirrappreżentaw lill-imprendituri jew lill-professjonisti fil-qasam tat-taxxi; l-awtoritajiet u l-organizzazzjonijiet fl-Istati membri se jinnominaw lir-rappreżentanti tagħhom.
            
         
               (10)
            
            
               Għandhom jiġu previsti regoli dwar l-iżvelar ta’ informazzjoni mill-membri tal-forum, mingħajr preġudizzju għar-regoli tal-Kummissjoni dwar is-sigurtà kif stabbiliti fl-Anness ta’ mad-Deċiżjoni tal-Kummissjoni 2001/844/KE, KEFA, Euratom (3).
            
         
               (11)
            
            
               Id-dejta personali għandha tiġi pproċessata skont ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dik id-dejta (4).
            
         IDDEĊIDIET DAN LI ĠEJ:
   Artikolu 1
   Suġġett
   Il-grupp ta’ esperti magħruf bħala l-“forum tal-UE dwar il-VAT”, minn issa 'l quddiem imsejjaħ “il-forum”, huwa b’dan stabbilit.
   Artikolu 2
   Inkarigi
   Il-kompiti tal-forum ikunu:
   
               (a)
            
            
               li joħloq pjattaforma fejn l-esperti imrenditorjali u l-awtoritajiet nazzjonali tat-taxxi jkunu jistgħu jiddiskutu informalment kwistjonijiet tal-amministrazzjoni tat-taxxi fil-qasam tal-VAT li ż-żewġ partijiet għandhom quddiem wiċċhom bħalissa f'ambjent transkonfinali;
            
         
               (b)
            
            
               li jiddiskuti indikazzjonijiet prattiċi pprovduti mill-awtoritajiet tat-taxxi, kif ukoll mill-esperti imprenditorjali, u li jelabora dwar modi li jistgħu jintużaw biex is-sistema ta’ bħalissa tal-VAT tiġi ġestita b’aktar effiċjenza, inkluż billi tiġi miġġielda l-frodi, fl-interess taż-żewġ partijiet bil-ħsieb li jkun hemm tħaddim b’inqas skossi tas-sistema ta’ bħalissa tal-VAT;
            
         
               (c)
            
            
               li jgħin lill-Kummissjoni tippromwovi l-prattika tajba, inkluż l-użu tat-teknoloġiji tal-informatika, li jistgħu jirriżultaw f’sistema tal-VAT aktar effiċjenti, fiż-żgur, aktar ġusta u effettiva meta mqabbla man-nefqa, fl-interess taż-żewġ partijiet;
            
         
               (d)
            
            
               li jaħdem, fejn meħtieġ, f'kooperazzjoni ma' kwalunkwe korpi jew kumitati oħrajn xierqa li jaħdmu fil-qasam tal-VAT u tal-koperazzjoni amministrattiva fil-qasam tat-taxxi.
            
         Artikolu 3
   Konsultazzjoni
   Il-Kummissjoni tista’ tikkonsulta lill-forum dwar kwalunkwe affari relatata mal-amministrazzjoni tat-taxxi fil-qasam tal-VAT.
   Artikolu 4
   Sħubija – Ħatra
   1.   Il-forum ikun magħmul minn mhux aktar minn 45 membru.
   2.   Il-forum ikollu
   
               (a)
            
            
               rappreżentant minn kull Stat membru;
            
         
               (b)
            
            
               rappreżentanti ta’ mhux aktar minn 15-il organizzazzjoni li jirrappreżentaw lill-imprendituri jew lill-professjonisti fil-qasam tat-taxxi.
            
         3.   L-awtoritajiet tat-taxxi ta’ kull Stat membru jinnominaw rappreżentant wieħed minn fost l-uffiċjali inkarigati mill-kwistjonijiet tal-amministrazzjoni tat-taxxi, mill-konformità u mis-servizzi lill-utenti fl-ambjent Ewropew tal-VAT.
   4.   Id-direttur ġenerali inkarigat mit-tassazzjoni u mill-unjoni doganali jaħtar lill-organizzazzjonijiet imsemmijin fl-Artikolu 4.2. (b) b’kompetenza fl-oqsma msemmijin fl-Artikolu 2 u li jkunu wieġbu għal sejħa għall-applikazzjonijiet.
   5.   L-organizzazzjonijiet jinnominaw rappreżentant u sostitut biex jidħol minflok rappreżentant li jkun assenti jew indispost. Id-direttur ġenerali responsabbli mit-tassazzjoni u mill-unjoni doganali jista’ jirrifjuta rappreżentant jew sostitut li jiġu proposti minn organizzazzjoni, fuq il-bażi li dan ma jkunx jissodisfa l-profil mitlub fis-sejħa għall-applikazzjonijiet. F'dawn il-każijiet, l-organizzazzjoni kkonċernata tintalab taħtar rappreżentant ieħor jew sostitut ieħor.
   6.   Is-sostituti jinħatru bl-istess kundizzjonijiet bħall-membri; is-sostituti jidħlu awtomatikament minflok kwalunkwe membri li jkunu assenti jew indisposti.
   7.   L-organizzazzjonijiet jinħatru għal tliet snin, dment li ma jiġux sostitwiti jew esklużi skont il-paragrafu 9. Il-mandat tagħhom jista’ jiġġedded wara li jkunu wieġbu għal sejħa oħra għall-applikazzjonijiet.
   8.   L-organizzazzjonijiet li jitqiesu tajbin biex jissieħbu iżda ma jinħatrux jistgħu jitpoġġew fuq lista ta’ riżerva li l-Kummissjoni tuża biex taħtar is-sostituti. Din il-lista tibqa’ tgħodd għal tliet snin.
   9.   L-organizzazzjonijiet imsemmijin fl-Artikolu 4.2. (b) jew ir-rappreżentanti tagħhom jistgħu jiġu ssostitwiti jew esklużi għall-bqija tal-mandat tagħhom fi kwalunkwe wieħed mill-każi li ġejjin:
   
               (a)
            
            
               fejn l-organizzazzjoni jew ir-rappreżentant tagħha ma jkunux għadhom kapaċi jikkontribwixxu b'mod effettiv għad-deliberazzjonijiet tal-forum;
            
         
               (b)
            
            
               fejn l-organizzazzjoni jew ir-rappreżentant tagħha ma jkunux jikkonformaw mal-kundizzjoni stabbilita fl-Artikolu 339 tat-Trattat dwar il-Funzjonament tal-Unjoni Ewropea;
            
         
               (c)
            
            
               fejn l-organizzazzjoni jew ir-rappreżentant tagħha ma jkunux indipendenti minn kwalunkwe influwenza minn barra;
            
         
               (d)
            
            
               fejn l-organizzazzjoni jew ir-rappreżentant tagħha jkunu naqsu milli javżaw lill-Kummissjoni kmieni biżżejjed dwar kunflitt ta’ interess;
            
         
               (e)
            
            
               fejn l-organizzazzjoni jew ir-rappreżentant tagħha jirriżenjaw;
            
         
               (f)
            
            
               fejn dan ikun mixtieq sabiex tinżamm rappreżentanza bbilanċjata tal-oqsma rilevanti tal-kompetenzi u dawk tal-interessi.
            
         Id-direttur ġenerali responsabbli mit-tassazzjoni u mill-unjoni doganali jista’ jitlob lil organizzazzjoni taħtar rappreżentant ieħor jew sostitut ieħor fuq il-bażi ta’ waħda jew aktar mill-kundizzjonijiet stabbiliti fil-paragrafu 9 ta’ dan l-Artikolu.
   10.   L-ismijiet tal-organizzazzjonijiet u tar-rappreżentanti tagħhom jiġu ppubblikati fir-Reġistru tal-gruppi esperti tal-Kummissjoni u entitajiet simili oħrajn, minn hawn 'il quddiem imsejjaħ “ir-Reġistru”, kif ukoll fuq websajt apposta.
   11.   Id-dejta personali tinġabar, tiġi pproċessata u tiġi ppubblikata skont ir-Regolament (KE) Nru 45/2001.
   Artikolu 5
   Kif se jaħdem
   1.   Il-forum ikun ippresedut minn rappreżentant tal-Kummissjoni.
   2.   Bi qbil mas-servizzi tal-Kummissjoni, il-forum jista' jistabbilixxi sottogruppi biex jeżaminaw kwistjonijiet speċifiċi fuq il-bażi ta' termini ta' referenza definiti mill-forum. Dawn is-sottogruppi jiżżarmaw malli jkunu jwettqu l-mandat tagħhom.
   3.   Il-president jista’, fuq bażi ad hoc, jistieden esperti minn barra l-forum li jkollhom kompetenza speċifika f’suġġett li jkun fuq l-aġenda biex jieħdu sehem fil-ħidma tal-forum jew tas-sottogrupp. Barra minn hekk, il-president jista' jagħti l-istejtus ta' osservatur lil individwi jew organizzazzjonijiet, kif iddefiniti fir-Regola 8(3) tar-regoli orizzontali dwar il-gruppi ta' esperti (5), u lill-pajjiżi kandidati. Jistgħu jiġu mistednin bħala osservaturi, b'mod partikolari, rappreżentanti tal-pajjiżi kandidati biex jissieħbu fl-UE u ta’ organizzazzjonijiet internazzjonali.
   4.   Il-membri u r-rappreżentanti tagħhom, kif ukoll l-esperti u osservaturi li jkunu mistednin, iħarsu l-obbligu tas-segretezza professjonali stabbilit fit-Trattati u fir-regoli implimentattivi tagħhom, kif ukoll ir-regoli tal-Kummissjoni dwar is-sigurtà b’rabta mal-protezzjoni ta' tagħrif ikklassifikat tal-UE, li huma stabbiliti fl-Anness ta’ mad-Deċiżjoni 2001/844/KE, KEFA, Euratom. Jekk jonqsu milli jħarsu dawn l-obbligi, il-Kummissjoni tista’ tieħu l-miżuri kollha xierqa.
   5.   Bħala prinċipju, il-laqgħat tal-forum u tas-sottogruppi tiegħu jsiru f’binjiet tal-Kummissjoni. Il-Kummissjoni tipprovdi s-servizzi segretarjali. Uffiċjali oħrajn tal-Kummissjoni li jkollhom interess fil-proċeduri jistgħu jattendu għal-laqgħat tal-forum u tas-sottogruppi tiegħu.
   6.   Il-grupp jadotta r-regoli ta’ proċedura tiegħu fuq il-bażi tar-regoli standard ta’ proċedura għall-gruppi ta’ esperti.
   7.   Id-dokumenti rilevanti dwar l-attivitajiet li jwettaq il-forum il-Kummissjoni tippubblikahom fir-Reġistru jew permezz ta' link f’websajt apposta li jieħdok għar-Reġistru. Dokument ma jiġix ippubblikat jekk l-iżvelar tiegħu jkun idgħajjef il-protezzjoni ta’ interess pubbliku jew privat kif definit fl-Artikolu 4 tar-Regolament (KE) Nru 1049/2001 (6).
   Artikolu 6
   L-ispejjeż tal-laqgħat
   1.   Il-parteċipanti fl-attivitajiet tal-forum ma jitħallsux għas-servizzi tagħhom.
   2.   L-ispejjeż tal-ivvjaġġar u, fejn ikun xieraq, l-ispejjeż tas-sussistenza li jkollhom jagħmlu dawk li jieħdu sehem fl-attivitajiet tal-forum jiġu rimborżati mill-Kummissjoni skont id-dispożizzjonijiet fis-seħħ fil-Kummissjoni.
   3.   Dawk l-ispejjeż jiġu rimborżati fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
   Artikolu 7
   Applikabbiltà
   Din id-deċiżjoni tapplika sat-30 ta' Settembru 2018.
   
      Magħmul fi Brussell, it-3 ta’ Lulju 2012.
      
         
            Għall-Kummissjoni
         
         Algirdas ŠEMETA
         
            Membru tal-Kummissjoni
         
      
   
   
      (1)  Komunikazzjoni mill-Kummissjoni lill-Kunsill, lill-Parlament Ewropew u lill-Kumitat Ekonomiku u Soċjali dwar strateġija koordinata biex tissaħħaħ il-ġlieda kontra l-frodi tal-VAT fl-Unjoni Ewropea, l-1 ta’ Diċembru 2008, COM(2008) 807 finali.
   
      (2)  COM(2011) 851, 6.12.2011.
   
      (3)  ĠU L 317, 3.12.2001, p. 1. (ma teżistix verżjoni bil-MT)
   
      (4)  ĠU L 8, 12.1.2001, p. 1; Edizzjoni Speċjali tal-ĠU bil-Malti: Kapitolu 13 Volum 26 p. 102-124.
   
      (5)  C(2010) 7649 finali, Komunikazzjoni mingħand il-President lill-Kummissjoni: Framework for Commission expert groups horizontal rules and public register.
   
      (6)  Dawn l-eċċezzjonijiet huma maħsubin sabiex jipproteġu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri fil-qorti u l-pariri legali, l-ispezzjonijiet/l-investigazzjonijiet/l-awditjar u l-proċess tat-teħid tad-deċiżjonijiet tal-istituzzjoni.